《次韵全玉游永庆寺观陈井》
宋代·黄履

西北有招提，洒然尘垢外。兹游久未遑，欣与高轩会。

邃室俨图画，危亭隐松桧。逍遥步荒径，蓊密拂轻盖。

开冬含馀清，幽律惊爽籁。行行转城隅，亭午云容晦。

六朝三百秋，览迹增悲慨。金舆成寒灰，簪笏散烟霭。

龙沈景阳井，栏刻惟存戒。更馀三品石，默默冷相对。

我视此邦倾，如鱼自中溃。民财尽锱铢，民命轻草芥。

三阁与十宾，积累成大憝。昔人赋黍离，摇摇发行迈。

偶来牵我思，已涉南荣诫。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。